Johann Arndt
Johann Arndt (27. joulukuuta 1555 Edderitz, Saksa – 11. toukokuuta 1621 Celle, Saksa) oli saksalainen luterilainen pappi ja hartauskirjailija, jota pidetään pietismin edelläkävijänä ja josta "pietismin isä" Philipp Jakob Spener katsoi liikkeen saaneen alkunsa. Arndt toimi kirkollisissa viroissa useissa paikoissa, viimeksi Braunschweig-Lüneburgin ruhtinaskunnan ylisuperintendenttinä. Hänen tunnetuin teoksensa on "Neljä kirjaa totisesta kristillisyydestä", joka on käännetty lähes kaikille Euroopan kielille.
Jacobus Arminius
Jacobus Arminius oli hollantilainen protestanttinen teologi. Jacobus Arminius syntyi 10. lokakuuta 1560 Utrechtin provinssissa ja kuoli 19. lokakuuta 1609. Hän vastusti kalvinistista oppia, jonka mukaan Jumala olisi määrännyt ennalta ihmisen kohtalon eli sen, pelastuuko hän vai joutuuko kadotukseen. Arminiuksen teorioita esittelevällä "Remonstrate"-kirjalla (julkaistu 1610) oli vapauttava vaikutus protestanttiseen suuntaukseen. Hänen kirjoituksiinsa perustuvaa oppia nimitetään arminiolaisuudeksi.